google/wiki40b huggingface dataset:
Den intertropiske konvergenssonen

Den intertropiske konvergenssonen eller ITCZ (engelsk forkortelse for InterTropical Convergence Zone), er et lavtrykksbelte som omkranser jorda ved ekvator. Som navnet antyder, blir den dannet ved at varm, fuktig luft fra breddegradene over og under ekvator konvergerer (møtes).
Luft blir dratt inn i ITCZ på grunn av Hadley-celler, en mesoklimatisk atmosfærisk egenskap som er del av planetens distribusjonsystem for varme og fuktighet. Den blir dratt opp av den konvektive effekten til tordenstormer. Regioner under ITCZ mottar nedbør mer enn 200 dager i året.
Plasseringen til ITCZ varierer over tid ettersom den flytter seg fram og tilbake over ekvator, etter hvor sola er i senit. Den har også en daglig syklus der cumulusskyer utvikler seg rundt middag og utvikler seg til tordenskyer fra midten til slutten av ettermiddagen.
Variasjon i plasseringen av ITCZ har stor effekt på nedbøren i store områder omkring ekvator, noe som resulterer i våte og tørre årstider i stedet for varme og kalde, som er vanleg rundt høyere breddegrader. Langtidsendringer av ITCZ kan føre til alvorlig tørke eller oversvømmelse i nærliggende områder.
På grunn av styrken til Hadley-cellene på hver side, kan det ikke utvikle seg værsystemer som er vanligere på høyere breddegrader. Resultatet er at det ikke utvikler seg vind. Horisontal bevegelse er bare et resultat av luft som på grunn av konveksjon stiger opp og blir erstattet, noe som er en treg prosess.
Tidlige seilere kalte dette rolige beltet for the doldrums (engelsk for å være nedstemt, dyster, deprimert eller ha stagnert) på grunn av vindmangelen. Å befinne seg i denne regionen kunne bety døden når vind var den eneste måten å forflytte seg på.
Masako Yoshida

Landslaget

Masako Yoshida spilte 1 landskamp for Japans kvinnelandslag.
Glockenturm Berlin

Glockenturm (klokketårnet) er et 77,17 meter høyt utsiktstårn i Olympiaparken i Berlin. Det ble bygget i 1934 etter planer av den kjente arkitekten Werner March, som også bygget Olympiastadion, den olympiske landsbyen og Berliner Waldbühne.
Tårnet hadde opprinnelig et stålskjelett og var kledd med kalksten. Etter en brann var tårnet ikke lenger sikkert og ble derfor sprengt i februar 1947. Det ble gjenoppbygget etter de gamle planene mellom 1960 og 1962. I tårnet henger en 4,5 tonn tung klokke med påskriften Ich rufe die Jugend der Welt – Olympische Spiele 1936. Den ble støpt på nytt, siden den gamle var skadet og derfor ubrukelig. I forbindelse med fotball-VM i 2006 ble tårnet fullstendig modernisert for 7 millioner euro og fikk en ny glassheis.
Stealth

Stealth er en fellesbetegnelse på en rekke teknikker for å gjøre fartøyer, luftfartøyer, kjøretøyer og andre maskiner mindre synlig (ideelt usynlig) på radar og for andre sensorer. Dette betyr at objektet skal smelte sammen med bakgrunnen, det skal ha de samme egenskaper som bakgrunnen og det snakkes derfor om kontrollert signatur. Hensikten er både å gjøre det lettere å nærme seg målet, samt å gjøre det lettere å unnslippe etter at målet er ødelagt.
Teknikkene blir ofte assosiert med radar fordi dette var det primære i de opprinnelige arbeidene til Petr Ufimtsev, som av mange er ansett å være den som fant frem til grunnprinsippene for å begrense radarrefleksjoner. Senere har det blitt et større fokus på teknikker og metoder for multispektral kontrollert signatur. For eksempel er det ikke tilstrekkelig å bare begrense radarrefleksjon fra et fly om den termiske emisjonen er så stor at den kan brukes for å detektere det samme flyet. Omvendt kan den termiske emisjonen fra en båt være lavere enn den omkringliggende sjøen, noe som igjen kan medføre deteksjon, typisk vil båten da fremstå som kaldere enn den omkringliggende sjøen.
Etter at teknologien ble kjent er begrepet brukt mer generelt om teknologier for å unngå oppdagelse. Et eksempel er stealth virus og lignende for computere, hvor disse har metoder for å unngå å bli oppdaget av antivirussystemer. Blue Pill er en metode som har slike egenskaper.
Første gang stealth-våpen ble brukt var under USAs invasjon av Panama i 1989 da to Lockheed F-117 Nighthawk angrepsfly slapp bomber mot Rio Hato-flyplassen nær Panama by. Den første konflikten med mer utstrakt brukt av stealth-teknologi var Gulfkrigen i 1991.
Live In Paradis

Live In Paradis er et musikkalbum med Ole Amund Gjersvik Trio fra 2018. Det er en liveinnspilling fra Paradis, utenfor Bergen, og ble innspilt 18. august 2018. Musikken er produsert av Ole Amund Gjersvik for Acoustic Records.
Wilbert Suvrijn

Landslaget

Han deltok i flere internasjonale turneringer for Nederland. Han ble europamester i fotball i 1988.
Oftalmoskop

Et oftalmoskop er et medisinsk instrument som ved hjelp av en lyskilde blir brukt til å undersøke øyet. Det ble oppfunnet av Hermann von Helmholtz i 1851  . Det er et helt vesentlig hjelpemiddel for at en skal kunne undersøke øyets netthinne (lat. retina), glasslegemet (lat. corpus vitreum) og øyets linse (lat. lens crystallina). 
Undersøkelse av øyet med dette instrumentet kalles oftalmoskopi. Instrumentet leveres ofte sammen med et otoskop, et instrument for undersøkelse av ørene, da det samme håndtaket kan benyttes for, og være strømforsyning for begge disse instrumentene. Undersøkeren ser inn i oftalmoskopet og rett inn i pasientens øye på kort hold.
I oftalmoskopet kan lysstyrken, formen og fargen på lysstrålen varieres, og det kan settes inn ulike fargefiltre for at man lettere skal kunne vurdere spesielle tilstander i øyet. Det sitter et prisme som sender lys rett inn i pasientens øye. Det er også valgmulighet mellom mange linser som gir mulighet for å stille skarpt ved å korrigere brytning i linsene i øynene til pasient og undersøker, slik at undersøkeren ser skarpt strukturene på pasientens netthinne.
Dersom man hos pasienter finner hevelse (ødem) omkring synsnerven, papilleødem, tyder dette på økt trykk i kraniet. Dette kan skyldes høyt blodtrykk (hypertensjon), hydrocephalus, hjernesvulst, eller en rekke andre tilstander. Ved grønn stær (glaukom) er synsnervens innmunning uthulet (konkav), eller excavert, som er den medisinske betegnelsen. Katarakt (Grå stær) viser seg som mørke eller gråaktige flekker (fortettinger) forskjellige steder på øyets linse.
For pasienter med diabetes mellitus anbefaler man regelmessig oftalmoskopi (halvårlig, årlig eller annet hvert år) for å se etter tegn til om sykdommen har påvirket netthinnen (diabetisk retinopati). Skader på synet ved denne tilstanden kan forhindres ved behandling med laser dersom den blir oppdaget i tide.
Ved høyt blodtrykk som har påvirket blodårer i netthinnen, kan disse synlige forandringene i blodårene i netthinnen være tilsvarende endringene i årene i hjernen, og altså si noe om tilstanden (atheromatose, arteriosklerose, åreforkalkning).
SIVA – Selskapet for industrivekst

Eiendomsvirksomhet

Siva er en etterspurt samarbeidspartner for utvikling av næringseiendom. Dette er ofte langvarige og komplekse prosjekt som krever omfattende samhandling og store investeringer. I disse prosjektene har Siva en rolle som tilrettelegger, partner og investor. Eiendomsvirksomheten er samlet i det heleide datterselskapet Siva Eiendom Holding AS (SEH). SEH skiller seg fra andre eiendomsselskap ved at formålet er å bidra til innovasjon og næringsutvikling, samtidig som selskapet er kommersielt og har krav til avkastning. Sivas investeringer skal alltid utløse privat kapital. SEH er hel- eller deleier i mer enn 40 eiendomsselskap.
Siva bidrar til å utvikle næringer som er nye og umodne, eller bedrifter med behov for omstilling. Selskapet har et spesielt ansvar for næringer og geografiske områder med svak tilgang på privat kapital. Hver eiendomskrone fra Siva utløser i snitt 2,2 kroner fra andre. Av disse er 1,9 kroner privat kapital. 
Siva har eierskap i ca. 100 næringsbygg på om lag 60 steder i Norge. Eiendomsporteføljen utgjør 625.000 kvadratmeter.

Innovasjonsvirksomhet

Sterke koblinger mellom gründere, kunnskapsmiljø og privat næringsliv har vist seg effektivt for å utvikle nytt og eksisterende næringsliv. Tilgang på mentorer, kompetanse, impulser og nettverk utenfor egen bedrift gjør det enklere å lykkes og bidrar til økt innovasjonskraft. En viktig oppgave for Siva er å identifisere og utvikle ideer til nye innovasjonsselskap i miljøer med potensial for mer innovasjon.Siva utvikler nærings- og kunnskapsmiljø og kobler disse sammen i regionale, nasjonale og internasjonale nettverk. Siva har eierskap i ca 100 innovasjonsselskap over hele landet. Siva bidrar med rådgiving, samlokalisering og nettverksbygging. De fleste selskapene er i tillegg tatt opp i Sivas utviklingsprogram for inkubasjon og næringshager. Sivas nettverk av inkubatorer og næringshager støtter over 3000 bedrifter hvert år. Siva deltar også i det nasjonale klyngeprogrammet, som er et samarbeid mellom Innovasjon Norge, Forskningsrådet og Siva.

Næringshageprogrammet

En næringshage samlokaliserer utviklingsorienterte bedrifter for å fremme vekst, samarbeid og utvikling. I næringshagen får bedriftene tilgang til kompetanse, nettverk og et faglig og sosialt fellesskap. Næringshagene skaper verdi for bedriftene, lokalsamfunnet og det regionale næringslivet. Privat næringsliv skal alltid være pådrivere til prosessen rundt etablering og utvikling av en næringshage. Siva gir en basisfinansiering til næringshager som deltar i programmet. Næringshageprogrammet har i 2015 et samlet budsjett på 50 millioner kroner.

Inkubasjonsprogrammet

Inkubasjon er et verktøy for utvikling av nye bedrifter eller for å skape vekst i eksisterende bedrifter. I en inkubator får gründere tilgang på profesjonelle forretningsutviklere, rådgivere og investorer. Inkubatoren er også et faglig og sosialt fellesskap som gir ideer rom til å vokse. Siva gir en basisfinansiering til inkubatorer som deltar i programmet. Inkubasjonsprogrammet har i 2015 et samlet budsjett på 92 millioner kroner.
Aenictopecheidae

Utseende

Små til middelsstore (2 – 10 mm), vanligvis slanke, ofte brunlige teger. Kroppen er gjerne kledt med korte, oppstående hår. Vingene kan være lange eller mer eller mindre reduserte. Antennene er fire-leddete, gjerne litt kølleformede. Hodet er lengre enn bredt, fasettøynene er små, hos Nymphocorinae er de redusert til én enkelt fasett. Pronotum er lengre enn bredt, trapesformet, hos de små artene i Murphyanellinae er det delt i tre lober. Bakkroppen er vanligvis forholdsvis lang, smal og parallellsidig. Frambeina er kraftige og modifisert til gripeorganer, unntatt hos Nymphocorinae. Føttene består at ett eller to ledd.

Levevis

Lite er kjent om biologien til disse tegene, men frambeinas form tyder sterkt på at de er rovdyr. De forekommer på bakken, i jord, under steiner, under barken på døde trær og mellom løvstrø. Slekten Boreostolus, som er den som forekommer lenmgst nord, lever under steiner ved bredden av elver. Noen arter er funnet svermende. De fleste lever på fuktige steder men medlemmer av slekten Australostylus er fanget i lysfeller i tørre områder av Australia.

Utbredelse

Familien er utbredt over store deler av verden men ser ut til å mangle i Europa og på det afrikanske fastlandet (en art er kjent fra Madagaskar). I Nord-Amerika forekommer arten Boreostylus americanus langs bredden av fjell-elver i delstatene Oregon, Washington og Colorado. Boreostolus sikhotalinensis lever i det østlige Sibir og forekommer der ganske langt mot nord.
Terrengdekkende myr

Teppemyr eller terrengdekkende myr er myrområder som danner et sammenhengende dekke i terrenget over høydedrag, flater og skråninger. De dannes i fuktig klima.
Teppemyr finnes flere steder på den nordlige halvkule, med veldokumenterte eksempler i Irland og Storbritannia. Store deler av tundraen i Russland og Nord-Amerika kvalifiserer også som teppemyr. I Norge er de lokalisert til kyst- og fjordstrøk fra Agder til Troms. Teppemyr regnes som ei sterkt truet landskapsform i Norge.
På den sørlige halvkule er teppemyr mindre utviklet fordi store deler av landmassen ligger på lave breddegrader. Landskapstypen er likevel rapportert fra Patagonia, Falklandsøyene og New Zealand.
På den subantarktiske Macquarieøya finst det teppemyrer som kalles «dundyner» (featherbeds) på hevet landområde som kan være opptil 5 m dype. De skjelver når en går på dem, og kan være farlige å krysse.

Teppemyr og mennesker

Utbredelse av teppemyr er i noen deler av Europa sett i sammenheng med avskoging utført av mennesker i forhistorisk tid.
Torv fra myr har flere steder vært brukt som brensel og til andre formål. Store uttak av torv kan true de gjennværende teppemyrene, og flere er nå vernet. Sliabh Beagh og Bellacorick på Irland og Airds Moss i Skottland er døme på teppemyr som er vernet.
Min soldat

Norsk versjon

Torgeir Audunson har skrevet en norsk tekst. På norsk bærer den tittelen «For jeg elsker henne». Willy Johansens orkester med sang av Aage Braarud utgav den på 78-platen HMV A.L. 2734.
Gråhai

Beskrivelse

Gråhaien kan bli 200 cm lang og veie opptil 40 kg. Den er grå på ryggen med hvit buk.

Utbredelse

Gråhaien finnes i alle subtropiske farvann. Normalt nær kysten. I Norge finnes den langs hele kysten opp til Trøndelag

Økonomisk betydning

Gråhaien har i dag ingen større økonomisk betydning.
Kommunestyrevalg i Ørland

Kommunestyrevalg i Ørland kommune, Sør-Trøndelag.
Trachyliopus

Utseende

Crossotini er middelsstore, kraftige, mer eller mindre brunspraglete trebukker. Antennene er omtrent så lange som kroppen. Pronotum mangler en tann midt på sidekanten, men har gjerne en nær bakkanten. Disse artene er kontrastrikt spraglete i gulbrunt og svart.

Utbredelse

Slekten er endemisk for Madagaskar.
Wrong Turn 3: Left for Dead

Sammendrag

En kamerat-gjeng, Alex, Trey, Sophie og Brent, går inn i en avsidesliggende skog i Vest-Virginia for å drive med rafting. Kort tid etter å ha begynt camping-turen, blir Alex sine venner drept av Three Finger. Sheriff Carver og visesheriff Lane mottar en rapport om de savnede vennene. Noen dager senere, skal fengselsvaktene Nate, Walter og Preslow overføre en gruppe fanger til et annet fengsel. Fangene er biltyven Crawford, seriemorderen Floyd og Brandon - som ble feilaktig dømt for drap, og Chavez som leder en kriminell organisasjon. Samt Willy, en undercover-agent som prøver å skaffe informasjon fra Chavez.
Underveis til fengselet kjører kannibalen Three Finger en lastebil inn i bussen deres, slik at de krasjer i skogen. Dette gjør at de må fortsette til fots. Walter blir hardt skadet i sammenstøtet, men Nate redder ham før bussen eksploderer. De finner en pansret lastebil forlatt i skogen. Nate sjekker førerhuset på lastebilen, hvor han finner en pistol. Han gir i hemmelighet pistolen til Walter, og Chavez finner masse penger i bagasjerommet. Chavez vil ta med seg alle pengene, og han krever at alle skal bære to poser hver. Men Walter nekter fordi han er skadd, og han trekker pistolen for å skyte Chavez. Men den har ikke noe ammunsjon, og Chavez finner en annen pistol og dreper Walter.
Chavez tvinger de andre til å bære pengene, og de fortsetter til fots. De snubler i en felle, satt opp av de resterende kannibalene fra forrige film. Three Finger dreper først Willy, og deretter Crawford. I mellomtiden er Sheriff Carver på leting etter fangene og vaktene, og visesheriff Lane leter etter den savnede vennegjengen. Sheriff Carver blir drept av Three Finger. Alex blir tatt til fange og bundet fast i en forlatt tømmerhytte, hvor han ser Lane bli drept. Nate kommer og frigjør Alex, men blir angrepet av Three Finger. Alex redder ham ved å knivstikke Three Finger, og de stikker av i en bil. Men Three Finger følger etter, og de krasjer inn i et tre. Bilen tar fyr, men Brandon hjelper dem ut. De blir igjen angrepet av Three Finger, men Nate stikker ham i hodet med en lang krok. Nate prøver å finne igjen de resterende pengene fra den pansrede bilen. Men Brandon kommer, og skyter ham i ryggen med en pil. I det Brandon plukker opp pengene, kommer en annen kannibal og slår ham ned.
Fylkesvei 1236

Fylkesvei 1236 går mellom Vesterby og Fundingsrud i Eidsberg kommune. Veien er 4,3 km lang og heter Rånåsveien.
Frem til 2019 hadde veien betegnelsen Fylkesvei 682.
Astrid Lindgrens Värld

Astrid Lindgrens Värld er en 130 000 kvadratmeter stor fornøyelsespark i Vimmerby i Sverige, som ble grunnlagt i 1981.
Utendørs er det bygget en temapark med miniatyrmiljøer hentet fra Astrid Lindgrens barnebøker og gjenskapt etter bokillustrasjonene for å gjøre det hele lett gjenkjennelig. Her får en også møte Pippi Langstrømpe, Emil i Lønneberget og mange andre av Astrid Lindgrens figurer.
Innendørs er det utstillingshaller med tema og tablåer hentet fra forfatterens liv, foruten leseprøver på alle de språk som Pippibøkene er utkommet på, et teater, en restaurant og en bok- og suvenirbutikk. Parken holder åpent fra mai til august, og ellers er Lekparken Astrid Lindgrens Värld åpen i helgene og i feriene. Siden 2002 har det vært vanlig å arrangere grønnsaks- og håndverksmarked i uke 43 og 44.
I løpet av sommersesongen spilles det daglig teater med sang, musikk og dans på scenen og mer improvisert omkring i parken. I tilslutning til parken ligger det også en campingplass med hytter for de besøkende.
Like i nærheten ligger også Astrid Lindgrens Näs med Astrid Lindgrens barndomshjem, og prestegården hvor hun var så ofte. I prestegårdens hage ble det i 2007 bygget et kultursenter.
Stortingsvalget 1815

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de femten eller seksten amtene og to grevskapene valgmannsting, og utpekte inntil fire hver av 61 stortingsrepresentanter. 5-14 valgmenn valgte én stortingsrepresentant, 15-24 valgmenn valgte to, 25-34 valgte tre. En krets med flere enn 34 valgmenn utpekte fire stortingsrepresentanter.
Kjøpstedene var oppdelt i 15 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Fredrikstad, Holmestrand, Sandefjord, Porsgrunn, Risør, og Molde) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 hadde to, 11-14 kunne hatt tre, flere enn 14 hadde fire.
Fredrikstad var egen valgkrets ved både forrige valg og neste, men stemte denne gang sammen med Halden.
Kvalifisert for stemmerett var menn over 25 år med eiendom av en viss størrelse. I tillegg var embedsmenn kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett. 
Den totale folkemengden var anslått til 885 431. Det er beregnet at 59 282 hadde stemmerett. Det er ikke kjent hvor mange av disse som stemte. 317 valgting i landdistriktene utpekte totalt 700 valgmenn. 21 valgting i byene utpekte totalt 104 valgmenn. De ordinære valgmannstingene ble holdt i perioden 28. desember 1814 til juni 1815. Det ble holdt omvalg i Kristiania, i Drammen, og i Larvik grevskap.

Politikk

Det 1. ordentlige storting ble senere kalt «Det lange stortinget» fordi det etter grunnlovsbestemmelsen var meningen at hver sesjon bare skulle vare tre måneder.
Norges Bank ble opprettet.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Oslo Vei

Miljø- og veiservice

Miljø- og veiservice er den avdelingen i Oslo Vei som har overtatt serviceoppgaver. Typiske områder for avdelingen er drifting av veier for stat/kommune/fylke, snørydding, feiing, mindre vedlikeholdsoppdrag og tilsvarende. Avdelingen driver også med arbeidsvarsling, som omfatter midlertidig og permanent skilting. Avdelingen har tilholdssted på Hans Nielsen Hauges gate ved Sinsenkrysset.

Anlegg

Anlegg driver små og mellomstore anleggsoppdrag, grunnarbeid, anleggsgartneroppdrag og utbedringer av veier, plasser, tog/trikkeskinner. Avdelingen er den største i Oslo Vei. Den nye Operagaten forbi det nye operabygget i Bjørvika er bygget av Oslo Veis anleggsavdeling. Avdelingen holder til i Uelandsgate 85.

Huken Pukk- og asfaltverk

Huken Pukk- og asfaltverk holder til i Ammerudveien 300 på Ammerud. Anlegget består av et pukkverk med en årsproduksjon på mellom 150 000 og 200 000 tonn pukk, og et asfaltverk med en årsproduksjon i størrelsesorden 100 000 tonn. Avdelingen er også blant de store asfaltentreprenørene i Oslo og Akershus med store oppdrag på asfaltlegging. Pukkverket utnytter en forekomst av basalt som er godt egnet for asfaltformål. 
Pukk- og asfaltproduksjonen til Oslo Vei foregår i Huken som ligger i Groruddalen i Oslo. Området en del av Oslo-feltet og geologien består hovedsakelig av vulkanske bergarter. Hovedbergarten er basalt som utgjør en betydelig del av grunnlaget for dagens drift. Basalt har egenskaper som gjør den spesielt godt egnet som innsatsfaktor i asfaltproduksjon. Den er seig og hard og har god slitestyrke og egner seg derfor på veier med stor trafikk og høye hastigheter. Den inneholder heller ikke kvarts som er en betydelig forurensningskilde i svevestøv fra veinettet.
Historien om utvinning av naturressursene i dette området (Alnsjøfeltet) strekker seg tilbake til 1700-tallet, da kobber var det mest interessante stoffet. Det fransk-belgiske selskapet Compagnie Miniére de Grorud drev gruvene på Huken frem til rundt år 1900. Den dag i dag kan man både se rester av denne gruvedriften i Huken og enkelte eiendommer i området er navngitt med utenlandske opphavsmenn som kilder.
Den nyere historien viser at Aker kommune kjøpte området i 1947 og det tidligere Oslo Veivesen begynte å ta ut steinmasser i 1947. Et knuseverk ble etablert i 1954 og asfaltverk i 1967. Det er også lagret betydelige mengder returasfalt på området med sikte på gjenbruk.

Verksted

Oslo Vei Truck Center (OVTC) er det tidligere kommunale sentralverkstedet. I dag driver OVTC som forhandler av Renault Trucks i Oslo, Akershus, Buskerud, Vestfold og Telemark, vservicepunkt for Renault og DAF lastebiler og merkesuavhengig verksted for personbiler, lastebiler, arbeidsmaskiner og annet teknisk utstyr.
Dr. Mabuses testament

Dr. Mabuses testament (orig. Das Testament des Dr. Mabuse) er en spillefilm av Fritz Lang fra 1933. Manuset er basert på en roman av Norbert Jacques, skrevet i 1932 på oppfordring fra Lang, men ikke offentliggjort da. Filmen regnes som en av filmhistoriens store klassikere fra mellomkrigstiden.
Formel 1-sesongen 1953

Oppsummering av sesongen

Ferrari dominerte igjen verdensmesterskapet, og vant syv av de åtte grand prix-løpene. Men Juan Manuel Fangio var en sterk utfordrer i sin Maserati, og han endte på andreplass i mesterskapet og tok seieren i løpet på Monza. Ascari strakte sin seiersrekke til ni løp på rad før hans teamkamerat Mike Hawthorn ble den første britiske vinneren av Frankrikes Grand Prix i Reims, etter en spennende kamp med Fangio.
1953 var også den første virkelig globale sesongen i verdensmesterskapet, med et løp i Argentina. Løpet der ble imidlertid preget av ulykken hvor Ferraris Giuseppe Farina krasjet inn i en ubeskyttet folkemengde og ni tilskuere omkom. Dette var de første dødsfallene i Formel 1.
Savolaxbrigaden

Savolaxbrigaden (finsk: Savon prikaati) var en svensk og senere finsk infanteribrigade, opprettet i 1775 og aktiv frem til 1810. I 1957 ble en ny infanteribrigade etablert i Finland med samme navn, den ble igjen nedlagt i 2007.